钦定古今图书集成/明伦汇编/氏族典/第233卷 > 《苏州府志》 > 张汤
## 钦定古今图书集成/明伦汇编/氏族典/第233卷 > 《苏州府志》 > 张汤

按《汉书张汤传》：“汤，杜陵人也。父为长安丞，出，汤为儿
守舍，还，鼠盗肉，父怒，笞汤。汤掘熏，得鼠及馀肉，劾鼠
掠治，传爰书，讯鞫论报，并取鼠与肉，具狱磔堂下。父
见之，视文辞如老狱吏，大惊，遂使书狱。父死后，汤为
长安吏，武安侯为丞相，荐补侍御史，治陈皇后巫蛊
狱，以能迁太中大夫，为廷尉，巧排大臣，迁御史大夫。”
汤为御史大夫七岁，朱买臣、王朝、边通合谋陷汤，遂
自杀。汤死，家产直不过五百金，皆所得奉赐，无它赢。
葬汤有棺而无椁。上闻之，乃尽按诛三长史，稍进其
子安世。